b'\n_START_ARTICLE_\nZilot Rom\xc3\xa2nul\n_START_SECTION_\nIdentitatea real\xc4\x83 a lui Zilot Rom\xc3\xa2nul\n_START_PARAGRAPH_\nMult\xc4\x83 vreme identitatea adev\xc4\x83rat\xc4\x83 a lui Zilot Rom\xc3\xa2nul a r\xc4\x83mas necunoscut\xc4\x83, fapt care a l\xc4\x83sat s\xc4\x83 se \xc3\xaentrevad\xc4\x83 prea pu\xc8\x9bine despre via\xc8\x9ba acestui scriitor. B. P. Hasdeu remarca: \xe2\x80\x9eCine au fost autorul, nu se \xc8\x99tie, c\xc4\x83ci \xc2\xabZilot Rom\xc3\xa2nul\xc2\xbb este \xc3\xaenvederat un pseudonim, care \xc3\xaenseamn\xc4\x83 \xc2\xabRom\xc3\xa2nul Zelos\xc2\xbb\xe2\x80\x9d. Motivul cel mai plauzibil al anonimatului lui Zilot este evitarea represaliilor din partea mai marilor \xc3\xaenfiera\xc8\x9bi \xc3\xaen scrierile sale._NEWLINE_Primele \xc3\xaencerc\xc4\x83ri de identificare i-au apar\xc8\x9binut lui Gr. Tocilescu. Ini\xc8\x9bial acesta a crezut c\xc4\x83 \xe2\x80\x9esub pseudonimul de Zilot Rom\xc3\xa2nul se ascunde \xc8\x98tefan Moru\xe2\x80\x9d \xc8\x99i a ad\xc4\x83ugat \xe2\x80\x9ec\xc4\x83 cercet\xc4\x83rile ce vom face mai departe poate c\xc4\x83 vor ar\xc4\x83ta c\xc4\x83 ne-am \xc3\xaen\xc8\x99elat\xe2\x80\x9d. \xc3\x8entr-adev\xc4\x83r, dup\xc4\x83 alte investiga\xc8\x9bii, ce vor fi detaliate mai jos, va comunica noile rezultate Academiei Rom\xc3\xa2ne, \xc3\xaen martie 1890. El considera acum c\xc4\x83 adev\xc4\x83ratul nume a lui Zilot Rom\xc3\xa2nul a fost \xc8\x98tefan F\xc4\x83nu\xc8\x9b\xc4\x83. \xc3\x8ens\xc4\x83 nu a mai apucat s\xc4\x83-\xc8\x99i publice rezultatele, fapt care i-a f\xc4\x83cut pe Nicolae Iorga, Ovid Densusianu, Gh. Adamescu \xc8\x99i George C\xc4\x83linescu s\xc4\x83 priveasc\xc4\x83 cu rezerve noua identificare, ne\xc8\x99tiind care au fost motivele pentru care a fost f\xc4\x83cut\xc4\x83 aceasta._NEWLINE_Dintre cei care au \xc3\xaencercat mai recent s\xc4\x83 identifice adev\xc4\x83ratul nume al lui Zilot sunt de amintit Valentin Al. Georgescu: \xc8\x98tefan Ioan Moru, N. A. Ursu: tot \xc8\x98tefan Moru (sau Mora) \xc8\x99i Al. Alexianu: T. Gh. Pe\xc8\x99acov, \xc3\xaens\xc4\x83 identificarea din urm\xc4\x83 nu \xc8\x9bine seama nici de biografia cunoscut\xc4\x83 a lui Pe\xc8\x99acov, nici de datele personale pres\xc4\x83rate de Zilot prin scrierile sale.\n_START_SECTION_\nCercet\xc4\x83rile lui Gr. Tocilescu\n_START_PARAGRAPH_\nIpoteza Moru_NEWLINE_Dup\xc4\x83 ce a schi\xc8\x9bat toate datele ce se puteau extrage din opera lui Zilot, Tocilescu a reu\xc8\x99it s\xc4\x83 afle doar prenumele scriitorului, \xc8\x98tefan. Pornind pe firul manuscriselor de la Academie, prin 1884 a purtat o discu\xc8\x9bie cu Al. Odobescu, cel care le-a depus \xc3\xaen arhiv\xc4\x83. De la el a aflat c\xc4\x83 manuscrisele provin de la Iancu V\xc4\x83c\xc4\x83rescu, ce la r\xc3\xa2ndul lui le avea de la un anume \xc8\x98tefan Moru, ca la 60 de ani, care pretindea c\xc4\x83-s ale lui. Moru nu voia s\xc4\x83 le lase pe m\xc3\xa2na fiului s\xc4\x83u ne\xc8\x99tiutor de carte, spre a nu se risipi. Odobescu l-a chemat pe acest \xc8\x98tefan Moru vr\xc3\xa2nd s\xc4\x83 discute personal cu el. Pus \xc3\xaen fa\xc8\x9ba manuscriselor, Moru le-a recunoscut ca fiind ale lui. Tocilescu a aflat \xc3\xaens\xc4\x83 c\xc4\x83 Moru se numea de fapt Costache, nu \xc8\x98tefan; \xc3\xaen plus, la 1861 Zilot ar fi trebuit s\xc4\x83 fi fost octogenar nu hexagenar. Totu\xc8\x99i, Tocilescu a formulat o ipotez\xc4\x83 \xc3\xaendr\xc4\x83znea\xc8\x9b\xc4\x83 dar destul de \xc8\x99ubred\xc4\x83: este posibil ca Odobescu s\xc4\x83 se fi \xc3\xaen\xc8\x99elat atunci c\xc3\xa2nd \xc8\x99i-a adus aminte de creatorul manuscriselor, acestea apar\xc8\x9bin\xc3\xa2nd probabil tat\xc4\x83lui lui Moru. Cum numele acestui tat\xc4\x83 nu este cunoscut, Tocilescu a presupus c\xc4\x83 el era acel \xc8\x98tefan pomenit prin poeziile lui Zilot \xc8\x99i \xc8\x99i-a sintetizat concluziile \xc3\xaen \xe2\x80\x9eRevista pentru istorie, arheologie \xc8\x99i filologie\xe2\x80\x9d, vol. V din 1885. Totu\xc8\x99i, d\xc3\xa2ndu-\xc8\x99i seama c\xc4\x83 ar putea gre\xc8\x99i, \xc8\x99i-a l\xc4\x83sat o porti\xc8\x9b\xc4\x83 pentru alte ipoteze, men\xc8\x9bion\xc3\xa2nd c\xc4\x83 \xe2\x80\x9ecercet\xc4\x83rile ce vom face mai departe poate c\xc4\x83 vor ar\xc4\x83ta c\xc4\x83 ne-am \xc3\xaen\xc8\x99elat\xe2\x80\x9d._NEWLINE_Ipoteza (Ion) F\xc4\x83nu\xc8\x9b\xc4\x83_NEWLINE_\xc3\x8en 1889 Tocilescu a reluat problema, merg\xc3\xa2nd la \xc8\x98tefan D. Grecianu \xe2\x80\x93 un t\xc3\xa2n\xc4\x83r preot ce slujea la biserica S\xc4\x83rindar, specialist \xc3\xaen genealogii. Acesta a precizat c\xc4\x83 \xc3\xaentr-o zi a auzit-o pe mama lui George Cantacuzino vorbind despre un anume serdar F\xc4\x83nu\xc8\x9b\xc4\x83 sau \xc8\x98tef\xc4\x83nic\xc4\x83, ce locuia \xc3\xaen mahalaua Negustori. Cu aceste informa\xc8\x9bii, Tocilescu a plecat la preotul Dimitrie, care slujise o bun\xc4\x83 vreme \xc3\xaen mahalaua serdarului. La r\xc3\xa2ndul s\xc4\x83u, preotul i-a \xc3\xaendreptat c\xc4\x83tre Natalia F\xc4\x83nu\xc8\x9b\xc4\x83, mama maiorului Athanasie F\xc4\x83nu\xc8\x9b\xc4\x83 \xc8\x99i so\xc8\x9bia lui \xc8\x98tefan F\xc4\x83nu\xc8\x9b\xc4\x83. Ajung\xc3\xa2nd la ea, a \xc3\xaentrebat-o dac\xc4\x83 de\xc8\x9bine vechi documente de familie, iar Natalia i-a adus un ghiozdan de m\xc4\x83tase pe care se afla scris \xe2\x80\x9eLa cei cu \xc8\x99tiin\xc8\x9b\xc4\x83 \xc8\x99i nezavisnici\xe2\x80\x9d \xc8\x99i care con\xc8\x9binea mai multe h\xc3\xa2rtii r\xc4\x83mase de la so\xc8\x9bul ei. \xe2\x80\x9eDeschiz\xc3\xa2nd, mare mi-a fost surprinderea c\xc3\xa2nd am recunoscut \xc3\xaen manuscrisele \xc8\x99i h\xc3\xa2rtiile din el aceea\xc8\x99i m\xc3\xa2n\xc4\x83 a lui Zilot \xc8\x99i cu semn\xc4\x83tura: \xc8\x98tefan F\xc4\x83nu\xc8\x9b\xc4\x83 serdarul. Descoperirea era f\xc4\x83cut\xc4\x83\xe2\x80\x9d. Printre h\xc3\xa2rtii se aflau \xc8\x99i un num\xc4\x83r de 38 de poezii scrise \xc3\xaen perioada 1828 - 1847, pe care Tocilescu le-a copiat spre publicare. Ele au ap\xc4\x83rut abia \xc3\xaen 1996.\n_START_SECTION_\nCercet\xc4\x83rile lui Ion Iona\xc8\x99cu\n_START_PARAGRAPH_\n\xc3\x8en 1938, cercet\xc4\x83torul de arhive Ion Iona\xc8\x99cu s-a ocupat cu studiul documentelor legate de mitropolitul Grigorie Dasc\xc4\x83lul, exilat la \xc3\xaenceputul secolului al XIX-lea din \xc8\x9aara Rom\xc3\xa2neasc\xc4\x83 (\xc3\xaent\xc3\xa2i la Chi\xc8\x99in\xc4\x83u dup\xc4\x83 care i s-a permis s\xc4\x83 stea la Buz\xc4\x83u). Astfel a aflat c\xc4\x83 mitropolitul \xc8\x9binea coresponden\xc8\x9b\xc4\x83 regulat\xc4\x83 cu fra\xc8\x9bii B\xc3\xa2\xc8\x9bcoveni, afla\xc8\x9bi \xc3\xaen \xc8\x9bar\xc4\x83. Preocuparea de c\xc4\x83p\xc4\x83t\xc3\xa2i a mitropolitului era adunarea manuscriselor istorice \xc8\x99i a cronicilor, pentru a le publica. La 20 decembrie 1832, pitarul Ioni\xc8\x9b\xc4\x83 B\xc3\xa2\xc8\x9bcoveanul \xc3\xaei trimitea al\xc4\x83turi de o scrisoare de r\xc4\x83spuns \xe2\x80\x9eni\xc8\x99te izvoade f\xc4\x83cute de dumnealui medelnicer \xc8\x98tefan, care m\xc4\x83car c\xc4\x83 sunt \xc8\x99i cu stihuri \xc8\x99i cu unele cuvinte drepte, dar ating\xc4\x83toare, \xc8\x99i poate s\xc4\x83 fie neprimite cugetului preasfin\xc8\x9biei voastre, eu \xc3\xaens\xc4\x83 le trimisei spre oare\xc8\x99icare idee sau poate dintr-\xc3\xaensele s\xc4\x83 se fac\xc4\x83 oare\xc8\x99icare adunare de istorie.\xe2\x80\x9d. Iona\xc8\x99cu a concluzionat \xe2\x80\x9e\xc3\xaen chip ne\xc3\xaendoios\xe2\x80\x9d c\xc4\x83 \xe2\x80\x9eacel medelnicer \xc8\x98tefan, scriitor de proz\xc4\x83 \xc8\x99i versuri, este aceea\xc8\x99i persoan\xc4\x83 cu anonimul cronicar Zilot Rom\xc3\xa2nul\xe2\x80\x9d. C\xc4\x83ut\xc3\xa2nd prin catagrafiile anilor 1829, 1830 \xc8\x99i 1831, Iona\xc8\x99cu g\xc4\x83se\xc8\x99te doi medelniceri cu acest nume dar nu reu\xc8\x99e\xc8\x99te s\xc4\x83 trag\xc4\x83 o concluzie hot\xc4\x83r\xc3\xa2toare asupra familiei lui Zilot Rom\xc3\xa2nul. Oricum, dup\xc4\x83 cum se va vedea, din 1827 medelnicerul \xc8\x98tefan devenise serdar; \xc3\xaen plus a fost omis \xc3\xaen catagrafiile din 1829 \xc8\x99i 1831.\n_START_SECTION_\nIndiciile din scrierile lui Zilot\n_START_PARAGRAPH_\n\xc3\x8en poezia \xe2\x80\x9eAltele asupra nenorocirei mele cu grabnic\xc4\x83 v\xc4\x83duvie\xe2\x80\x9d, r\xc4\x83mas\xc4\x83 inedit\xc4\x83 mult\xc4\x83 vreme, Zilot spune: \xe2\x80\x9eDe aceea, tic\xc4\x83loase \xc8\x98tefane, ajung at\xc3\xa2t, / Ajung\xc4\x83 at\xc3\xa2tea lacr\xc4\x83mi, nu mai pl\xc3\xa2nge am\xc4\x83r\xc3\xa2t.\xe2\x80\x9d, iar \xc3\xaen \xe2\x80\x9eCum pre cer \xc8\x99i pre p\xc4\x83m\xc3\xa2nt. Regulament vecinic\xe2\x80\x9d scrie: \xe2\x80\x9eSe dep\xc4\x83rteaz\xc4\x83 serdaru F\xc4\x83nu\xc8\x9b\xc4\x83 din slujb\xc4\x83, c\xc4\x83ci nu au primit s\xc4\x83 jure dup\xc4\x83 Regulamentul Organic\xe2\x80\x9d. Prenumele \xe2\x80\x9e\xc8\x98tefan\xe2\x80\x9d se mai reg\xc4\x83se\xc8\x99te \xc8\x99i \xc3\xaentr-un acrostih, precum \xc8\x99i \xc3\xaen semn\xc4\x83tura dedica\xc8\x9biei din fruntea \xe2\x80\x9eManualului de legi\xe2\x80\x9d (copiat pentru \xc8\x98tefan Conduratu). Un alt element hot\xc4\x83r\xc3\xa2tor \xc3\xaen stabilirea identit\xc4\x83\xc8\x9bii lui Zilot se afl\xc4\x83 \xc3\xaen cronica despre \xe2\x80\x9eDomnia a treia a lui Alexandru vod\xc4\x83 Su\xc8\x9bul ce i se zicea \xc8\x99i Dracache\xe2\x80\x9d. Cronicarul scrie la un moment dat: \xe2\x80\x9eAtunci, afl\xc3\xa2ndu-m\xc4\x83 pus \xc8\x99i eu de un cumnat al mieu, Fota(che) Prisiceanul, om cinstit \xc8\x99i cu fire bun\xc4\x83, ca...\xe2\x80\x9d \xc3\xaens\xc4\x83, nedorind s\xc4\x83 se desconspire prin acest am\xc4\x83nunt, \xc3\xaenegre\xc8\x99te textul \xc3\xaengro\xc8\x99at mai sus \xc8\x99i scrie deasupra \xe2\x80\x9eo rud\xc4\x83 a mea\xe2\x80\x9d. Tocilescu a reu\xc8\x99it s\xc4\x83 descifreze doar \xe2\x80\x9eun cumnat al mieu\xe2\x80\x9d, nefiind bine \xc8\x99ters, \xc3\xaens\xc4\x83 numele cumnatului a fost imposibil de citit. \xc3\x8en urma unor analize moderne, prin fotografierea manuscrisului \xc3\xaen infraro\xc8\x99u, s-a reu\xc8\x99it \xe2\x80\x9erecuperarea\xe2\x80\x9d numelui. At\xc3\xa2t din m\xc4\x83rturisirile Nataliei F\xc4\x83nu\xc8\x9b\xc4\x83, c\xc3\xa2t \xc8\x99i dintr-un document scris de \xc8\x98tefan F\xc4\x83nu\xc8\x9b\xc4\x83, rezult\xc4\x83 c\xc4\x83 acesta din urm\xc4\x83 avea o sor\xc4\x83, Smaranda, c\xc4\x83s\xc4\x83torit\xc4\x83 cu Fotache Prisiceanul: \xe2\x80\x9eviind soru-mea, dumneaei Zmaranda Prisiceanca, so\xc8\x9biia r\xc4\x83posatului Fotache Prisiceanul biv c\xc4\x83pitan za lefecii...\xe2\x80\x9d._NEWLINE_Una dintre poeziile lui Zilot, datat\xc4\x83 5 mai 1840, precizeaz\xc4\x83: \xe2\x80\x9eDar de patruzeciuri, / Cu din cincizeci civerturi / Acum \xc3\xaemplinind\xe2\x80\x9d, ceea ce \xc3\xaenseamn\xc4\x83 c\xc4\x83 la acea dat\xc4\x83 Zilot avea 52 de ani \xc8\x99i 6 luni, lucru care corespunde \xc3\xaentrutotul cu datele cunoscute despre \xc8\x98tefan F\xc4\x83nu\xc8\x9b\xc4\x83._NEWLINE_Nu \xc3\xaen ultimul r\xc3\xa2nd, cercet\xc4\x83rile au ar\xc4\x83tat c\xc4\x83 scrisul lui Zilot Rom\xc3\xa2nul \xc8\x99i cel al lui \xc8\x98tefan F\xc4\x83nu\xc8\x9b\xc4\x83 sunt identice.\n_START_SECTION_\nVia\xc8\x9ba\n_START_PARAGRAPH_\nPotrivit cercet\xc4\x83rilor lui Marcel Dumitru Ciuc\xc4\x83, \xc8\x98tefan (Ioan) F\xc4\x83nu\xc8\x9b\xc4\x83 se na\xc8\x99te \xc3\xaen jurul datei de 27 decembrie 1787 la Bucure\xc8\x99ti._NEWLINE_Despre \xc3\xaenainta\xc8\x99ii s\xc4\x83i, Zilot scrie: \xe2\x80\x9emo\xc8\x99ii miei, \xc8\x99i de n-au fost \xc3\xaen vederea cea proast\xc4\x83 at\xc3\xa2ta sl\xc4\x83vi\xc8\x9bi, dar \xc3\xaen tainica vedere au fost prea sl\xc4\x83vi\xc8\x9bi, pentru c\xc4\x83 to\xc8\x9bi au st\xc4\x83tut, unii, parte bisericeasc\xc4\x83 \xe2\x80\x93 preo\xc8\x9bi, duhovnici vesti\xc8\x9bi, clirici la scaunul Mitropoliei \xc8\x9b\xc4\x83rii ale\xc8\x99i \xe2\x80\x93 al\xc8\x9bii, dasc\xc4\x83li slovani \xc8\x99i rum\xc3\xa2ni, \xc8\x99i mai to\xc8\x9bi ad\xc4\x83pa\xc8\x9bi oare\xc8\x99ice \xc8\x99i de latineasc\xc4\x83 \xc8\x99i de elineasc\xc4\x83.\xe2\x80\x9d Tat\xc4\x83l s\xc4\x83u a fost Ioan starostea, acesta slujind \xc8\x9bara timp de peste 40 de ani \xc3\xaen diferite slujbe politice \xc8\x99i ajung\xc3\xa2nd chiar, de patru ori, s\xc4\x83 \xc3\xaembrace caftanul marilor boieri. \xc3\x8entre 1790 (\xc3\xaenainte de 2 iunie) \xc8\x99i 13 august 1796, Ioan \xc3\xaendepline\xc8\x99te func\xc8\x9bia de mare staroste de negustori, foarte bine pl\xc4\x83tit\xc4\x83. Este pomenit \xc3\xaen acte fie ca Ioan Dobrian, fie ca Ioan Popovici. \xc3\x8entr-o epoc\xc4\x83 \xc3\xaen care prezen\xc8\x9ba numelui de familie nu era obligatoriu, aceast\xc4\x83 fluctua\xc8\x9bie, \xc3\xaen opinia cercet\xc4\x83torilor, nu e neobi\xc8\x99nuit\xc4\x83. Primul nume ar fi cel al locului de ba\xc8\x99tin\xc4\x83 al tat\xc4\x83lui Ioan, iar cel de-al doilea ar desemna meseria bunicului. Bunicul lui \xc8\x98tefan a fost F\xc4\x83nu\xc8\x9b\xc4\x83, de la care \xc3\xae\xc8\x99i va trage \xc8\x99i numele de familie. De altfel, \xc8\x98tefan se semneaz\xc4\x83 fie \xe2\x80\x9e\xc8\x98tefan sin Ioan starostea\xe2\x80\x9d, fie \xe2\x80\x9eF\xc4\x83nu\xc8\x9b\xc4\x83 sin Ioan starostea\xe2\x80\x9d._NEWLINE_\xc3\x8en anii copil\xc4\x83riei va tr\xc4\x83i cump\xc4\x83tat \xc8\x99i va \xc3\xaenv\xc4\x83\xc8\x9ba elina de la dasc\xc4\x83li greci. Pe la 1800 scrie prima sa cronic\xc4\x83, intitulat\xc4\x83 \xe2\x80\x9eDomnia lui Constantin vod\xc4\x83 Hangerliul\xe2\x80\x9d._NEWLINE_Dup\xc4\x83 v\xc3\xa2rsta de 15 ani \xc8\x98tefan va pleca de la casa p\xc4\x83rinteasc\xc4\x83 \xc3\xaencercat\xc4\x83 de greut\xc4\x83\xc8\x9bi \xc8\x99i lipsuri, intr\xc3\xa2nd \xc3\xaen slujba clucerului jurist \xc8\x98tefan Conduratul, de la care \xc3\xaenva\xc8\x9b\xc4\x83 \xe2\x80\x9eale patriei trebi \xc8\x99i obiceiuri\xe2\x80\x9d. \xc3\x8en mai 1802 se va refugia la Bra\xc8\x99ov, exist\xc3\xa2nd zvonuri cu privire la o incursiune a pasvangiilor. Se \xc3\xaentoarce la Bucure\xc8\x99ti dup\xc4\x83 trei luni (\xc3\xaen jurul datei de 10 iulie) \xc8\x99i \xc3\xae\xc8\x99i continu\xc4\x83 slujba. \xc3\x8en aceast\xc4\x83 perioad\xc4\x83 copiaz\xc4\x83 pentru st\xc4\x83p\xc3\xa2nul s\xc4\x83u \xe2\x80\x9eManualul de legi\xe2\x80\x9d al lui Mihai Fotino, opera\xc8\x9biune terminat\xc4\x83 \xc3\xaenainte de 1811. La aceast\xc4\x83 dat\xc4\x83, \xc8\x98tefan F\xc4\x83nu\xc8\x9b\xc4\x83 ajunge s\xc4\x83 ocupe func\xc8\x9bia de logof\xc4\x83t de-al treilea._NEWLINE_\xc3\x8en 1814, proasp\xc4\x83t ie\xc8\x99it de la st\xc4\x83p\xc3\xa2n, \xc8\x98tef\xc4\x83nic\xc4\x83 logof\xc4\x83tul, cum este cunoscut acum, \xc3\xaemprumut\xc4\x83 pe un anume Gheorghe S\xc4\x83vescu cu 1.000 de lei, stabilind o dob\xc3\xa2nd\xc4\x83 de 5 la pung\xc4\x83 pe lun\xc4\x83. Presupusa sa bun\xc4\x83stare (relativ\xc4\x83) l-a f\xc4\x83cut pe cercet\xc4\x83torul Marcel Dumitru Ciuc\xc4\x83 s\xc4\x83 b\xc4\x83nuiasc\xc4\x83 faptul c\xc4\x83 \xc8\x98tefan avea o anume func\xc8\x9bie aduc\xc4\x83toare de venit. \xc3\x8en anii 1837 - 1838 \xc8\x98tefan F\xc4\x83nu\xc8\x9b\xc4\x83 se va judeca cu S\xc4\x83vescu la Tribunalul Poli\xc8\x9bienesc din Bucure\xc8\x99ti pentru a-\xc8\x99i recupera suma \xc3\xaemprumutat\xc4\x83, ceea ce va \xc8\x99i reu\xc8\x99i \xc3\xaen final. Cu al\xc8\x9bi bani cump\xc4\x83r\xc4\x83 o brut\xc4\x83rie scoas\xc4\x83 la mezat, actul \xc3\xaencheindu-se la 4 aprilie 1815. La aceast\xc4\x83 dat\xc4\x83, \xc8\x98tefan ocupa func\xc8\x9bia de pitar, iar din 1817 devine medelnicer. Din aceast\xc4\x83 func\xc8\x9bie va scrie un memoriu c\xc4\x83tre Poarta Otoman\xc4\x83 din partea boierilor patrio\xc8\x9bi, nemul\xc8\x9bumi\xc8\x9bi de politica domnitorlui Ioan Gheorghe Caragea \xc3\x8en jurul anilor 1818 - 1819 \xc8\x98tefan se mai afla \xc3\xaenc\xc4\x83 \xc3\xaen func\xc8\x9bie, moment \xc3\xaen care cumnatul s\xc4\x83u Fotache Prisiceanul, fost c\xc4\x83pitan de lefegii, l-a rugat s\xc4\x83 \xc3\xaei cumpere \xc8\x99i lui o slujb\xc4\x83. Din pricin\xc4\x83 c\xc4\x83 al\xc8\x9bii \xe2\x80\x9el-au \xc3\xaentrecut cu darea\xe2\x80\x9d, \xc3\xaencercarea nu i-a reu\xc8\x99it. \xc3\x8en preajma datei de 15 mai 1821 pleac\xc4\x83 \xc3\xaempreun\xc4\x83 cu fiul s\xc4\x83u Constantin \xc8\x99i nevasta \xc3\xaen satul Turche\xc8\x99 din Transilvania (ast\xc4\x83zi \xc3\xaen municipiul S\xc4\x83cele), unde se stabile\xc8\x99te o vreme. Revine la Bucure\xc8\x99ti \xc3\xaen toamna anului urm\xc4\x83tor._NEWLINE_La 18 aprilie 1825 \xc8\x98tefan F\xc4\x83nu\xc8\x9b\xc4\x83 este numit epitrop la Departamentul Ob\xc8\x99tirilor (sau Cutia Milei), \xc3\xaempreun\xc4\x83 cu serdarul R\xc4\x83ducanu Trestianu, \xc3\xaens\xc4\x83 am\xc3\xa2ndoi demisioneaz\xc4\x83 \xc3\xaen scurt\xc4\x83 vreme. La 6 iulie 1827, domnitorul Grigore al IV-lea Ghica nume\xc8\x99te al\xc8\x9bi doi boieri \xc3\xaen func\xc8\x9bie. Pe 23 septembrie acela\xc8\x99i an, domnitorul \xc3\xael ridic\xc4\x83 la rangul de serdar. \xc3\x8enainte de mai 1828 se \xc3\xaensoar\xc4\x83 cu a doua so\xc8\x9bie, Hrisi din neamul Arion. Ea va pieri trei ani mai t\xc3\xa2rziu, prin mai 1831, acest fapt pricinuindu-i so\xc8\x9bului o mare durere, dup\xc4\x83 cum reiese din poeziile sale. Catagrafia din 1831 \xc3\xael prezint\xc4\x83 ca fiind singur, f\xc4\x83r\xc4\x83 nevast\xc4\x83 sau copii (Constantin murise \xc3\xaen timpul ciumei din iunie 1828, la o v\xc3\xa2rst\xc4\x83 \xc8\x99col\xc4\x83reasc\xc4\x83), \xc3\xaens\xc4\x83 \xc8\x9binea la el un nepot mai mic, Iancu Bor\xc4\x83nescu (n. 1813 - d. 1843). \xc3\x8en aceea\xc8\x99i catagrafie este men\xc8\x9bionat\xc4\x83 \xc8\x99i func\xc8\x9bia sa: biv vel serdar (fost mare serdar) ceea ce \xc3\xaenseamn\xc4\x83 c\xc4\x83 a fost trecut \xc3\xaen categoria marilor boieri (primul din a treia clas\xc4\x83). \xc3\x8entre 25 noiembrie 1831 \xc8\x99i 24 aprilie 1832 va face parte din primul Sfat or\xc4\x83\xc8\x99enesc ales al Bucure\xc8\x99tiului, \xc3\xaen urma demisiei vornicului Constantin C\xc3\xa2mpineanu, \xc8\x99i va \xc3\xaendeplini func\xc8\x9bia de pre\xc8\x99edinte al Tribunalului Poli\xc8\x9bienesc din Bucure\xc8\x99ti (din 15 august 1831). \xc3\x8en 1834 se angajeaz\xc4\x83 la str\xc3\xa2ngerea de fonduri pentru zugr\xc4\x83virea \xc8\x99i repararea bisericii din Valea Larg\xc4\x83, el \xc3\xaensu\xc8\x99i contribuind cu 300 de lei. Fiindc\xc4\x83 refuz\xc4\x83 s\xc4\x83 jure pe Evanghelie, ca slujba\xc8\x99 al statului, este dat afar\xc4\x83 de la Tribunal pe 29 august 1836. \xc3\x8en octombrie acela\xc8\x99i an este ales iar \xc3\xaen Sfatul ora\xc8\x99ului Bucure\xc8\x99ti, func\xc8\x9bie \xc3\xaen care st\xc4\x83 p\xc3\xa2n\xc4\x83 prin martie 1838, ea nefiind pl\xc4\x83tit\xc4\x83 pe atunci. Dup\xc4\x83 1838 se va retrage \xc3\xaen via\xc8\x9ba privat\xc4\x83, ocup\xc3\xa2ndu-se cu studiul \xc8\x99i afacerile casei. \xc3\x8en aceast\xc4\x83 perioad\xc4\x83, din c\xc4\x83s\xc4\x83toria sa cu Natalia (f\xc4\x83cut\xc4\x83 \xc3\xaen 1832) i se nasc copii Safta \xc8\x99i Iancu. Catagrafia din 1838 men\xc8\x9bioneaz\xc4\x83 v\xc3\xa2rsta sa (50 de ani), a so\xc8\x9biei (24 de ani) \xc8\x99i a copiilor (5 \xc8\x99i respectiv 2 ani). \xc3\x8en 1843 i se va na\xc8\x99te \xc8\x99i cel de-al treilea copil din aceast\xc4\x83 c\xc4\x83s\xc4\x83torie: Athanasie._NEWLINE_\xc3\x8en timpul domniei lui Gheorghe Bibescu (1843 - 1848) nu a \xc3\xaendeplinit nici o func\xc8\x9bie de\xc8\x99i i-a trimis o pl\xc3\xa2ngere \xc3\xaen acest sens domnitorului, cu care se cuno\xc8\x99tea de dinainte, de pe vremea c\xc3\xa2nd f\xc4\x83cuser\xc4\x83 am\xc3\xa2ndoi parte din sfatul or\xc4\x83\xc8\x99enesc._NEWLINE_\xc8\x98tefan Ioan F\xc4\x83nu\xc8\x9b\xc4\x83 a tr\xc4\x83it \xc3\xaentr-o cas\xc4\x83 de zid, cu dou\xc4\x83 caturi, aflat\xc4\x83 pe uli\xc8\x9ba cea mare din mahalaua Vergului, \xc3\xaens\xc4\x83 p\xc3\xa2n\xc4\x83 la 23 martie 1847, c\xc3\xa2nd incendiul din Bucure\xc8\x99ti i-a distrus casele \xc8\x99i o bun\xc4\x83 parte din documente \xc8\x99i scrieri. Atunci a ars \xc8\x99i portretul scriitorului. A avut case \xc8\x99i pe strada Radu Vod\xc4\x83, precum \xc8\x99i \xc3\xaen mahalaua Alexe, unde s-a retras dup\xc4\x83 incendiu. \xc8\x98tefan F\xc4\x83nu\xc8\x9b\xc4\x83 a de\xc8\x9binut \xc8\x99i alte bunuri imobile, at\xc3\xa2t \xc3\xaen Bucure\xc8\x99ti (dou\xc4\x83 hanuri, mai multe pr\xc4\x83v\xc4\x83lii) precum \xc8\x99i \xc3\xaen Valea Larg\xc4\x83, l\xc3\xa2ng\xc4\x83 Ploie\xc8\x99ti, unde avea ni\xc8\x99te vii. O alt\xc4\x83 vie a sa se afla pe dealul V\xc4\x83c\xc4\x83re\xc8\x99tilor._NEWLINE_\xc3\x8en timpul revolu\xc8\x9biei de la 1848 a adoptat o pozi\xc8\x9bie socotit\xc4\x83 de el ca potrivit\xc4\x83 \xc3\xaentereselor patriei, de\xc8\x99i nu era de acord cu mi\xc8\x99carea ce se iscase. A participat \xc3\xaen dou\xc4\x83 r\xc3\xa2nduri la \xc3\xaent\xc3\xa2lnirea dintre boierii \xc8\x9b\xc4\x83rii \xc8\x99i Soliman Pa\xc8\x99a care intrase cu trupele sale \xc3\xaen Bucure\xc8\x99ti. Prima oar\xc4\x83 i-a cerut pa\xc8\x99ei s\xc4\x83 respecte Regulamentul Organic \xc8\x99i drepturile vechi ale rom\xc3\xa2nilor fa\xc8\x9b\xc4\x83 de turci. Nu este \xc3\xaenc\xc3\xa2ntat de intrarea armatei otomane \xc3\xaen \xc8\x9bar\xc4\x83, dimpotriv\xc4\x83: \xe2\x80\x9eCe caut\xc4\x83 turcu-n \xc8\x9bara noastr\xc4\x83? / E rom\xc3\xa2neasc\xc4\x83, nu e turceasc\xc4\x83\xe2\x80\x9d. Aceste idei ale rela\xc8\x9biilor \xc8\x9b\xc4\x83rii cu Poarta le va relua iar\xc4\x83\xc8\x99i \xc3\xaen poezia \xe2\x80\x9eC\xc4\x83tre unii din rom\xc3\xa2ni f\xc4\x83r\xc4\x83 mai ad\xc3\xa2nci \xc8\x99tiin\xc8\x9be\xe2\x80\x9d (1851)._NEWLINE_\xc3\x8en ultimii 20 de ani de via\xc8\x9b\xc4\x83 s\xc4\x83n\xc4\x83tatea serdarului a fost destul de \xc8\x99ubred\xc4\x83, dup\xc4\x83 cum reiese din actele r\xc4\x83mase de la el. Boala s-a accentuat dup\xc4\x83 incendiul din 1847, \xc8\x98tefan F\xc4\x83nu\xc8\x9b\xc4\x83 fiind prea m\xc3\xa2hnit de pierderile suferite. Se stinge din via\xc8\x9b\xc4\x83 la 12 noiembrie 1853, \xc3\xaen urma unor arsuri serioase pe care le-a suferit \xc3\xaentr-un incendiu, \xc8\x99i este \xc3\xaenmorm\xc3\xa2ntat la cimitirul bisericii Negustori din mahalaua Vergului.\n_START_SECTION_\nOpera\n_START_PARAGRAPH_\nZilot Rom\xc3\xa2nul \xc8\x99i-a scris opera \xc3\xaentre cca. 1798 \xc8\x99i 1851, cu scurte \xc3\xaentreruperi \xc3\xaen vremea domniei lui Moruzi (1799 - 1801) \xc8\x99i pe timpul copierii \xe2\x80\x9eManualului de legi\xe2\x80\x9d al lui Fotino (cca. 1805 - 1811). Crea\xc8\x9bia sa se desf\xc4\x83\xc8\x99oar\xc4\x83 pe trei coordonate: juridic\xc4\x83, istoric\xc4\x83 \xc8\x99i literar\xc4\x83._NEWLINE_\xc3\x8en domeniul juridic, a \xe2\x80\x9epref\xc4\x83cut\xe2\x80\x9d la \xc3\xaenceputul secolului al XIX-lea \xe2\x80\x9eManualul de legi\xe2\x80\x9d al lui Mihail Fotino, prin aceasta \xc3\xaen\xc8\x9beleg\xc3\xa2ndu-se faptul c\xc4\x83 l-a actualizat \xc8\x99i completat, deoarece cuno\xc8\x99tea istoria \xc8\x99i obiceiurile \xc8\x9b\xc4\x83rii, dup\xc4\x83 cum \xc3\xaensu\xc8\x99i spune. \xc8\x98i-a d\xc4\x83ruit acest \xe2\x80\x9egiuvaier\xe2\x80\x9d st\xc4\x83p\xc3\xa2nului s\xc4\x83u printr-o dedica\xc8\x9bie \xc3\xaen versuri._NEWLINE_Din punct de vedere istoric, \xc3\xaen opera sa Zilot a abordat \xc3\xaen special perioada 1796 - 1823, cu referiri la vremuri anterioare, chiar p\xc3\xa2n\xc4\x83 la daci \xc8\x99i romani. C\xc4\x83tre sf\xc3\xa2r\xc8\x99itul vie\xc8\x9bii a reluat \xc3\xaen discu\xc8\x9bie problemele istorice prin poezii relative la revolu\xc8\x9bia pa\xc8\x99optist\xc4\x83 \xc8\x99i la rela\xc8\x9biile dintre Imperiul Otoman \xc8\x99i \xc8\x9aara Rom\xc3\xa2neasc\xc4\x83, stabilite prin tratate. Izvoarele sale de informare au fost diverse: cronologii, c\xc4\x83r\xc8\x9bi populare, cronografe, c\xc4\x83r\xc8\x9bi teologice, istorii universale \xc8\x99i locale, cronici. Cercet\xc4\x83torul Marcel Dumitru Ciuc\xc4\x83 presupune c\xc4\x83 Zilot a apelat la bogata bibliotec\xc4\x83 a banului Grigore Br\xc3\xa2ncoveanu, cu care se afla \xc3\xaen rela\xc8\x9bii foarte str\xc3\xa2nse._NEWLINE_Relat\xc4\x83rile istorice ale cronicarului rom\xc3\xa2n \xc3\xaencep cu ce-a de-a doua domnie a lui Alexandru Ipsilanti (1796 - 1797) abord\xc3\xa2nd totodat\xc4\x83 \xc8\x99i \xc3\xaenceputurile revoltei lui Pasvantoglu, peste Dun\xc4\x83re. Continu\xc4\x83 cu domnia lui Hangerli (1797 - 1799) \xc3\xaen vremea c\xc4\x83ruia au sporit \xc8\x99i s-au \xc3\xaen\xc4\x83sprit d\xc4\x83rile impuse popula\xc8\x9biei. Urmeaz\xc4\x83 \xc3\xaent\xc3\xa2mpl\xc4\x83rile din timpul domniilor lui Alexandru Moruzi (1799 - 1801) \xc8\x99i Mihail \xc8\x98u\xc8\x9bu (a treia oar\xc4\x83, 1801 - 1802), neuit\xc3\xa2nd s\xc4\x83 men\xc8\x9bioneze de pustiirea Bucure\xc8\x99tiului de teama pasvangiilor \xc8\x99i de cutremurui din acela\xc8\x99i an, 1802. Continu\xc4\x83 cu domnia lui Constantin Ipsilanti (1802 - 1806) al c\xc4\x83rei \xc3\xaenceput a fost marcat\xc4\x83 de amintitul seism. R\xc4\x83zboiul ruso-turc ditre 1806 \xc8\x99i 1812 ocup\xc4\x83 noi pagini \xc3\xaen cronica zilotian\xc4\x83. F\xc4\x83nu\xc8\x9b\xc4\x83 serdarul vorbe\xc8\x99te despre situa\xc8\x9bia de nesiguran\xc8\x9b\xc4\x83 din principate \xc8\x99i schimb\xc4\x83rile politice survenite, despre rolul lui Napoleon Bonaparte \xc3\xaen aceast\xc4\x83 confruntare \xc8\x99i despre deznod\xc4\x83m\xc3\xa2ntul ei cu rezultatele pentru p\xc4\x83r\xc8\x9bile implicate \xc8\x99i \xc8\x9b\xc4\x83rile rom\xc3\xa2ne, c\xc4\x83rora li se r\xc4\x83pe\xc8\x99te Basarabia. Domnia lui Caragea era tratat\xc4\x83 \xc3\xaentr-o lucrare considerat\xc4\x83 azi pierdut\xc4\x83. Sunt reliefate, \xc3\xaentr-o alt\xc4\x83 lucrare, vremurile din timpul celei de-a treia domnii a lui Alexandru \xc8\x98u\xc8\x9bu, caracterizate prin fr\xc4\x83m\xc3\xa2nt\xc4\x83ri sociale ce au culminat cu r\xc4\x83scoala lui Iordache Olimpiotul. Revolu\xc8\x9bia de la 1821 este relatat\xc4\x83 \xc3\xaen \xe2\x80\x9eJalnica c\xc3\xa2ntare a lui Zilot\xe2\x80\x9d, unde conduc\xc4\x83torul Eteriei grece\xc8\x99ti este descris cu ur\xc4\x83, \xc3\xaen timp ce Tudor Vladimirescu are parte de unul dintre cele mai frumoase portrete memorialistice. Evenimentele ulterioare mai importante sunt consemnate fie prin scurte \xc3\xaensemn\xc4\x83ri, fie prin poezii ocazionale._NEWLINE_O a treia latur\xc4\x83 a crea\xc8\x9biei lui Zilot o reprezint\xc4\x83 cea literar\xc4\x83, ilustrat\xc4\x83 \xc3\xaen poeziile sale cu caracter personal. Multe dintre ele au fost descoperite de c\xc4\x83tre Gr. Tocilescu \xc3\xaen 1890 \xc8\x99i publicate abia \xc3\xaen 1996.\n_START_SECTION_\n\xc3\x8encerc\xc4\x83ri de editare\n_START_PARAGRAPH_\nDup\xc4\x83 1828, \xc8\x98tefan serdarul a \xc3\xaencercat s\xc4\x83-\xc8\x99i publice manuscrisele \xc3\xaen repetate r\xc3\xa2nduri, manuscrisele sale circul\xc3\xa2nd \xc3\xaens\xc4\x83 \xc3\xaen cercuri restr\xc3\xa2nse. Din p\xc4\x83cate, \xc3\xaen timpul vie\xc8\x9bii sale a apucat s\xc4\x83-\xc8\x99i vad\xc4\x83 publicat\xc4\x83 o singur\xc4\x83 poezie (\xe2\x80\x9eLa o carte de c\xc3\xa2teva leacuri, alc\xc4\x83tuit\xc4\x83 pre limba rom\xc3\xa2neasc\xc4\x83 de un bun prieten dohtor\xe2\x80\x9d), \xc3\xaen 1825._NEWLINE_O prim\xc4\x83 \xc8\x99ans\xc4\x83 i s-a ivit serdarului \xc3\xaen 1832, c\xc3\xa2nd mitropolitul Grigore Dasc\xc4\x83lul, aflat \xc3\xaen exil la Buz\xc4\x83u, a dorit s\xc4\x83 adune toate cronicile \xc8\x9b\xc4\x83rii \xc8\x99i s\xc4\x83 le publice. Astfel, prin coresponden\xc8\x9ba cu fra\xc8\x9bii B\xc3\xa2\xc8\x9bcoveni (pitarul Ioni\xc8\x9b\xc4\x83 \xc8\x99i logof\xc4\x83tul Mitropoliei, Nicolae) a reu\xc8\x99it s\xc4\x83 intre \xc3\xaen posesia unor \xe2\x80\x9eizvoade f\xc4\x83cute de dumnealui medelnicer \xc8\x98tefan\xe2\x80\x9d. Cur\xc3\xa2nd dup\xc4\x83 reinstalarea sa \xc3\xaen scaun (22 august 1833), mitropolitul Grigore Dasc\xc4\x83lul a \xc3\xaenfiin\xc8\x9bat o tipografie, vr\xc3\xa2nd s\xc4\x83-\xc8\x99i duc\xc4\x83 la bun sf\xc3\xa2r\xc8\x99it inten\xc8\x9bia sa, dar nu a mai apucat, murind la 22 iunie 1834._NEWLINE_\xc3\x8en 1837, Simion Marcovici a scris \xc3\xaen \xe2\x80\x9eMuzeul Na\xc8\x9bional\xe2\x80\x9d despre necesitatea public\xc4\x83rii unei istorii na\xc8\x9bionale. Din nou, \xc8\x98tefan F\xc4\x83nu\xc8\x9b\xc4\x83 a considerat c\xc4\x83 operele sale ar putea fi de folos, astfel c\xc4\x83 \xc3\xaei scrie domnitorului George Bibescu, pe la 1847 - 1848: \xe2\x80\x9e... pentru ale c\xc4\x83riia \xc3\xaent\xc3\xa2mpl\xc4\x83ri, \xc3\xaen curs de ani patruzeci trecu\xc8\x9bi, am \xc3\xaensemn\xc4\x83ri \xc3\xaen casa mea (c\xc3\xa2te \xc3\xaens\xc4\x83 mi-au sc\xc4\x83pat de la arderea casii, c\xc4\x83 multe s-au \xc8\x99i ars), puse \xc3\xaentr-un ghiozdan de m\xc4\x83tase, scris deasupra a\xc8\x99a \xc2\xabLa cei cu \xc8\x99tiin\xc8\x9b\xc4\x83 \xc8\x99i nezavistnici\xc2\xbb, pe care le afierosesc \xc3\x8en\xc4\x83l\xc8\x9bimei Voastre, ca s\xc4\x83 porunci\xc8\x9bi clucerului Marcovici \xc8\x99i altora ce ve\xc8\x9bi socoti, s\xc4\x83 le ia \xc3\xaendeaproape b\xc4\x83gare de seam\xc4\x83 \xc8\x99i s\xc4\x83 le treac\xc4\x83 \xc3\xaen Istoria \xc8\x9b\xc4\x83rii, spre pomenire, c\xc4\x83ci le am toate, \xc8\x99i din \xc3\xaencredin\xc8\x9b\xc4\x83ri de la oameni mari ai vremii \xc8\x99i de la chear vederea ochilor miei. \xc8\x98i spre aceasta \xc3\xaendemnat am fost \xc8\x99i de aceia, dar \xc8\x99i fireasc\xc4\x83 pornire am avut, fiindu-mi foarte drag\xc4\x83 patriia, c\xc4\x83ci v\xc4\x83z\xc3\xa2nd-o \xc3\xaen nevoi mai totdeauna. De aceea, s\xc4\x83 nu r\xc4\x83m\xc3\xa2n\xc4\x83 netrecute, ca s\xc4\x83 le afle \xc8\x99i fiii miei, viindu-\xc8\x99i \xc3\xaen d\xc4\x83stoinica v\xc3\xa2rst\xc4\x83, \xc8\x99i s\xc4\x83 m\xc4\x83 pomeneasc\xc4\x83. \xc8\x98tefan serdar\xe2\x80\x9d. Ca \xc8\x99i \xc3\xaen cazul altor epistole c\xc4\x83tre domnitor, nu a primit nici un r\xc4\x83spuns. Cur\xc3\xa2nd dup\xc4\x83 aceea moare, manuscrisele sale \xc3\xaempr\xc4\x83\xc8\x99tiindu-se pe la diver\xc8\x99i amatori, de unde sunt recuperate \xc8\x99i publicate 20 de ani mai t\xc3\xa2rziu de c\xc4\x83tre istorici, unul c\xc3\xa2te unul._NEWLINE_Ultima \xc3\xaencercare de publicare, nereu\xc8\x99it\xc4\x83, a fost aceea a lui Mihail Kog\xc4\x83lniceanu. Primind manuscrisele cronicii Zilotiene de la Pandrav, ar fi dorit s\xc4\x83 le includ\xc4\x83 \xc3\xaen ce-a de-a doua edi\xc8\x9bie a colec\xc8\x9biei sale de cronici ale Rom\xc3\xa2niei. De la Mihail Kog\xc4\x83lniceanu, manuscrisele au ajuns la Petru Gr\xc4\x83di\xc8\x99teanu, care citeaz\xc4\x83 c\xc3\xa2teva fragmente \xc3\xaen articolul \xe2\x80\x9eO cronic\xc4\x83 inedit\xc4\x83\xe2\x80\x9d din \xe2\x80\x9eRevista contimporan\xc4\x83\xe2\x80\x9d, nr. 5/1873. \xc3\x8encep\xc3\xa2nd cu acestea, opera cronicarului Zilot iese treptat la suprafa\xc8\x9b\xc4\x83.\n_START_SECTION_\nValoarea operei\n_START_PARAGRAPH_\nValoarea operei lui Zilot Rom\xc3\xa2nul trebuie judecat\xc4\x83 din dou\xc4\x83 perspective: cea literar\xc4\x83 \xc8\x99i cea istoric\xc4\x83. Opera sa de\xc8\x9bine un caracter moralizator, \xc3\xaent\xc3\xa2mpl\xc4\x83rile istoriei fiind socotite drept r\xc4\x83splate ori pedepse divine._NEWLINE_Din punct de vedere literar, analize consistente au fost f\xc4\x83cute de c\xc4\x83tre B. P. Hasdeu \xc8\x99i Mihai Gai\xc8\x9b\xc4\x83. Perioada de crea\xc8\x9bie a lui Zilot se \xc3\xaemparte \xc3\xaen dou\xc4\x83: o etap\xc4\x83 de lupt\xc4\x83 \xc3\xaentre curentul grecesc \xc8\x99i cel rom\xc3\xa2nesc, \xc3\xaen care scriitorul \xc3\xae\xc8\x99i exprim\xc4\x83 n\xc4\x83zuin\xc8\x9bele c\xc4\x83tre independen\xc8\x9b\xc4\x83 na\xc8\x9bional\xc4\x83 folosind un limbaj curat rom\xc3\xa2nesc, \xc8\x99i o etap\xc4\x83 secundar\xc4\x83, const\xc3\xa2nd \xc3\xaen crea\xc8\x9bii poetice de factur\xc4\x83 strict literar\xc4\x83. Acestea fac parte din curentul parentic ap\xc4\x83rut dup\xc4\x83 anul 1821._NEWLINE_Gh. Adamescu a remarcat c\xc4\x83 dac\xc4\x83 Zilot \xe2\x80\x9ear fi scris numai \xc3\xaen primele decenii ale secolului nostru, ar fi fost printre cronicarii \xc2\xabdin epoca fanario\xc8\x9bilor\xc2\xbb, un lucr\xc4\x83tor de mare merit \xe2\x80\x93 cum l-a judecat Hasdeu: \xc3\xaens\xc4\x83 ca scriitor pe la 1850, c\xc3\xa2nd avem pe un Alecsandri, Alexandrescu, pierde mai toat\xc4\x83 \xc3\xaensemn\xc4\x83tatea \xc8\x99i devine, \xc3\xaentruc\xc3\xa2t prive\xc8\x99te ultimele sale opere, un om al vremii vechi care tr\xc4\x83ie\xc8\x99te \xc3\xaentr-o epoc\xc4\x83 nou\xc4\x83 \xc8\x99i cu totul str\xc4\x83in\xc4\x83 de sine\xe2\x80\x9d._NEWLINE_Paul Cornea \xc3\xaei acord\xc4\x83 \xc3\xaens\xc4\x83 mult mai mult credit, consider\xc3\xa2ndu-l unul dintre cei mai interesan\xc8\x9bi creatori ai epocii sale \xc8\x99i compar\xc3\xa2ndu-l chiar cu B\xc4\x83lcescu. Criticul literar subliniaz\xc4\x83 \xc3\xaen acest sens expresivit\xc4\x83\xc8\x9bile ob\xc8\x9binute prin procedee diverse \xc8\x99i rafinate._NEWLINE_\xc3\x8en ceea ce prive\xc8\x99te poeziile lui Zilot Rom\xc3\xa2nul, fie ele de factur\xc4\x83 istoric\xc4\x83 ori strict literar\xc4\x83, scriitorul a m\xc4\x83rturisit c\xc4\x83 \xe2\x80\x9epoeziia foarte mi-au fost lesne \xc8\x99i mi-au fost drag\xc4\x83 din fireasc\xc4\x83 pricin\xc4\x83 (sau pornire); \xc8\x99i cu toate c\xc4\x83 la rom\xc3\xa2nie (precum s\xc4\x83 afl\xc4\x83 acuma limba patriei) prea cu greu cade a poezi, dar p\xc4\x83 mine aceast\xc4\x83 greutate nu m-au putut dep\xc4\x83rta de d\xc3\xa2nsa\xe2\x80\x9d. Crea\xc8\x9bia poetic\xc4\x83 a serdarului F\xc4\x83nu\xc8\x9b\xc4\x83 se remarc\xc4\x83 \xc3\xaen special prin nara\xc8\x9biunea versificat\xc4\x83, gen specific timpului \xc3\xaen care a tr\xc4\x83it scriitorul. Din acest punct de vedere, relatarea sa despre uciderea lui Constantin Hangerli este socotit\xc4\x83 ca \xe2\x80\x9ecea mai important\xc4\x83 din punct de vedere literar\xe2\x80\x9d dintre cele trei povestiri existente \xc3\xaen leg\xc4\x83tur\xc4\x83 cu acest subiect. \xc3\x8en poeziile sale, F\xc4\x83nu\xc8\x9b\xc4\x83 utilizeaz\xc4\x83 procedee precum efectul specific paralelismului ritmic \xc8\x99i sintactic, larg r\xc4\x83sp\xc3\xa2ndit \xc3\xaen Orientul Antic._NEWLINE_Din perspectiv\xc4\x83 istoric\xc4\x83 opera lui Zilot Rom\xc3\xa2nul acoper\xc4\x83 perioada 1796 - 1823, \xc3\xaens\xc4\x83 referiri sunt f\xc4\x83cute p\xc3\xa2n\xc4\x83 \xc3\xaen epoca dacilor._NEWLINE_\xc3\x8en ceea ce prive\xc8\x99te problema neamului rom\xc3\xa2nesc, Zilot enun\xc8\x9b\xc4\x83 f\xc4\x83r\xc4\x83 echivoc c\xc4\x83 \xc3\xaen vremurile vechi Dacia \xc3\xaensemna Transilvania, \xc8\x9aara Rom\xc3\xa2neasc\xc4\x83 \xc8\x99i Moldova, iar daco-romanii din vechime sau rom\xc3\xa2nii de acum locuiesc pe teritoriul acestor trei \xc8\x9b\xc4\x83ri. Totodat\xc4\x83, men\xc8\x9bioneaz\xc4\x83 c\xc4\x83 numele \xc8\x9b\xc4\x83rii a evoluat din \xe2\x80\x9eDacia\xe2\x80\x9d \xc3\xaen \xe2\x80\x9eRomania\xe2\x80\x9d \xc8\x99i apoi \xc3\xaen \xe2\x80\x9eRom\xc3\xa2nia\xe2\x80\x9d. \xc3\x8en scrieri se reg\xc4\x83sesc \xc8\x99i aspira\xc8\x9biile sale c\xc4\x83tre unitatea principatelor rom\xc3\xa2ne. Nu \xc3\xaen ultimul r\xc3\xa2nd, sunt pomenite rela\xc8\x9biile dintre Imperiul Otoman \xc8\x99i \xc8\x9a\xc4\x83rile Rom\xc3\xa2ne ce se bazeaz\xc4\x83 pe tratatele \xc3\xaencheiate \xc3\xaen timpul lui Mircea cel B\xc4\x83tr\xc3\xa2n \xc8\x99i Vlad \xc8\x9aepe\xc8\x99._NEWLINE_\xc3\x8en primul r\xc3\xa2nd, valoarea operei istorice a lui Zilot st\xc4\x83 \xc3\xaens\xc4\x83\xc8\x99i \xc3\xaen consemnarea faptelor. Unele dintre evenimentele relatate se reg\xc4\x83sesc detaliate doar aici (de exemplu r\xc4\x83scoala lui Iordache Olimpiotul). Pe de alt\xc4\x83 parte, din aceste cronici se pot extrage date \xc8\x99i informa\xc8\x9bii bogate cu caracter social, economic, bisericesc, politic sau militar._NEWLINE_Importan\xc8\x9ba operei lui Zilot Rom\xc3\xa2nul se poate \xc3\xaen\xc8\x9belege urm\xc4\x83rind interesul \xc8\x99i lucr\xc4\x83rile istoricilor care s-au folosit de datele furnizate de c\xc4\x83tre acesta despre sf\xc3\xa2r\xc8\x99itul epocii fanariote. Sunt de men\xc8\x9bionat istoricii B. P. Hasdeu, Gr. Tocilescu, V. A. Urechia, Ionescu-Gion, A. D. Xenopol, Andrei O\xc8\x9betea, Mircea T. Radu etc.'